Trei infracțiuni au fost constatate și cinci arme au fost ridicate în vederea continuării cercetărilor în urma unor controale făcute sâmbătă de polițiștii constănțeni.
Opt deținători de arme au fost verificați la domiciliu, informează IPJ Constanța, conform Mediafax.
Au fost constatate trei infracțiuni și au fost ridicate cinci arme.
Un bărbat de 63 de ani deținea trei arme de vânătoare, puști cu alice, deși avea permisul de armă expirat din data de 17 februarie.
Un alt bărbat, de 33 de ani, care avea o armă neletală de autoapărare, tip pistol cu bile de cauciuc, avea permisul de armă expirat din 20 iunie 2023.
De asemenea, un bărbat de 60 de ani, care deținea o armă neletală, o pușcă de tir sportiv, avea permisul de armă expirat din 20 februarie.
În toate cazurile s-au făcut dosare penale pentru nerespectarea regimului armelor și munițiilor.